**Dacă e septembrie, sărbătorim știința!**

**UNIVERSITATEA ”LUCIAN BLAGA” DIN SIBIU INVITĂ SIBIENII SĂ DESCOPERE MAGIA ȘTIINȚEI**

Noaptea Cercetătorilor este un proiect prin care Sibiul participă pentru al șaselea an consecutiv la un eveniment european ce își propune să aducă cercetătorii mai aproape de publicul larg și să contribuie la o mai bună cunoaștere a rezultatelor și impactului cercetării asupra comunității, a cetățenilor și a vieții de zi cu zi.

Evenimentul de anul acesta va avea loc în data de **27 septembrie 2019**, în intervalul orar 16 – 23, în spațiile Universității „Lucian Blaga” din Sibiu, la Cercul Militar și în Muzeul Civilizației Populare Tradiționale ASTRA.

Prin implicarea a peste 230 de cadre didactice și a peste 200 de voluntari, vor fi organizate experimente inedite din toate ramurile științei, expoziții, demonstrații cu roboți, workshop-uri interactive și concursuri destinate vizitatorilor de toate vârstele.

ULBS propune, ca în fiecare an, un concurs prin care intenționează să stimuleze interesului tinerei generaţii pentru domeniile cultural, ştiinţific şi tehnic, având ca tematică exemplificarea prin diverse tehnici a modului în care rezultatele cercetării au avut şi au efecte vizibile asupra dezvoltării şi prosperităţii oraşului Sibiu.

Concursul ”Sibiul cercetătorilor - știință, tehnologie și cultură” își propune sporirea interesului tinerei generaţii pentru domeniile ştiinţific şi tehnic, având ca tematică exemplificarea prin tehnici vizuale a modului în care rezultatele diverselor cercetări şi experimente pot avea efecte vizibile asupra dezvoltării şi prosperităţii oraşului Sibiu.

Echipele de proiect vor avea ca sarcină realizarea unor proiecte inovative, științifice sau tehnice, cu caracter experimental – demonstrative, apoi realizarea unor filme care vor fi prezentate public pe pagina de Facebook a concursului unde vor fi vizualizate și votate. Evaluarea și punctarea proiectelor propuse va fi făcută cu respectarea următoarelor criterii prezentate și în Regulamentul oficial al Concursului: caracterul aplicativ al proiectului propus; impactul proiectului asupra dezvoltării orașului Sibiu și îmbunătățirii calității vieții locuitorilor orașului; modul de prezentare a proiectului în cadrul filmului; numărul de voturi (like-uri) primite pe pagina de Facebook dedicată concursului.

Tinerii de toate vârstele îți pot găsi un domeniu în care să se implice Regulamentul incluzând trei secțiuni: "Inventatorul din mine"- Secțiunea concurs de experimente, "O zi din viața unui cercetător"- Secțiunea concurs de eseuri” și “În lumea inventatorilor” - Secțiunea - concurs de desene”.

Până la data de 23 septembrie așteptăm cât mai multe echipe formate din tineri elevi și studenți care să își pună imaginația la încercare, iar pasiunea acestora pentru știință și cercetare să dea roade prin prezentarea publică a unor proiecte interesante, inedite și provocatoare.

Rezultatele vor fi afișate în data de 25 septembrie 2019 pe site-ul http://cercetare.ulbsibiu.ro/nc.html și pe pagina de Facebook a evenimentului https://www.facebook.com/NoapteaCercetatorilorSibiu/, iar premiile deosebit de motivante vor fi acordate pentru fiecare concurs în funcție de vârsta și categoriile instituțiilor din care vor proveni concurenții, facultate, liceu, gimnaziu.

Premierea va avea loc vineri 27 septembrie, la ora 15, în Aula Avram Iancu a ULBS în cadrul festivității care va deschide toate evenimentele care se vor desfășura în cadrul Nopții Cercetătorilor 2019.

Proiectul ”Noaptea Cercetătorilor” se află pe agenda evenimentelor culturale finanțate de Consiliul Județean, Primăria Sibiu și Consiliul Local Sibiu, Ministerul Educației Naționale, iar ediția 2018 se află pe agenda de finanțare a Comisiei Europene prin acțiunile Marie Skłodowska-Curie în cadrul Programului Orizont 2020.